На основу члана 63. став 1. тачка 2) и став 3. Закона о родној равноправности („Службени гласник РС“, број 52/2021), члана 32. Закона о локалној самоуправи („Службени гласник РС“, број 129/2007, 83/2014-др.закон, 101/2016-др.закон, 47/2018 и 111/2021-др.закон) и члана 40. и 56а Статута општине Владичин Хан ("Службени гласник града Врања", број 4/2019 и 28/2022), Скупштина општине Владичин Хан, на седници одржаној дана 06.09.2023. године, донела је

**Одлуку**

**о начину образовања, задацима и начину рада Савета за родну равноправност**

**Члан 1.**

Овом одлуком уређују се начин образовања, број и састав чланова, задаци и начин рада и одлучивања Савета за родну равноправност.

Савет за родну равноправност (у даљем тексту: Савет) је саветодавно тело које се образује у Општинској управи општине Владичин Хан ради обављања задатака утврђених законом којим се уређује родна равноправност (у даљем тексту: Закон) и овом одлуком.

**Члан 2.**

Термини који се користе у овој одлуци а који имају родно значење, изражени у граматичком мушком роду, подразумевају природни женски и мушки пол лица на које се односе.

**Члан 3.**

Задатак Савета је да:

* Прати стање у области родне равноправности у општини,
* учествује у примени, праћењу примене и извештавању о примени Националне стратегије за родну равноправност и Акционог плана за њено спровођење,
* учествује у примени, праћењу примене и извештавању о примени Националне стратегије за спречавање и борбу против родно заснованог насиља према женама и насиља у породици и Акционог плана за њено спровођење,
* припрема Акциони план за родну равноправност у општини, прати реализацију овог плана на годишњем нивоу и о томе извештава Скупштину општине,
* припрема предлоге за интегрисање родне равноправности у предлоге програма, одлука и других општих аката у свим областима друштвеног живота, а посебно у областима у којима се, у складу са политиком једнаких могућности, усвајају посебне мере за постизање роднеравноправности,
* прати примену и предлаже мере за постизање уравнотежене заступљености полова на местима одлучивања у општини и у органима управљања и надзора у установама, јавним предузећима и другим организацијама и лицима којима је поверено вршење јавних овлашћења чији је оснивач општина или која у целини или у претежном делу финансира општина,
* учествује у поступку припреме буџета и предлаже интегрисање родне компоненте у буџет,
* прати да ли се спроводе мере предвиђене Планом управљања ризицима од повреде принципа родне равноправности,
* прати и процењује ефекте споведених мера за унапређење родне равноправности,
* иницира и предлаже мере за унапређење родне равноправности,
* сарађује са Комисијом за родну равноправност и другим радним телима Скупштине општине на питањима из њихове надлежности која се односе на равноправност полова,
* сарађује са радним телима за родну равноправност других јединица локалне самоуправе и Републике,
* сарађује са организацијама цивилног друштва чија је активност усмерена на остваривање родне равноправности и на превенцију и заштиту од родно заснованог насиља, насиља према женама и насиља у породици,
* доноси пословник Савета и
* предузима и друге активности у циљу остваривања родне равноправности утврђене законом и општим актима општине.

Савет је дужан да на прописаним обрасцима евидентира податке о остваривању родне равноправности утврђене Законом и подзаконским актима, као и све промене тих података.

Савет је дужан да састави и начелнику Општинске управе достави на прописаном обрасцу годишњи извештај о остваривању родне равноправности, који обавезно садржи оцену Савета о стању родне равноправности у општини.

Годишњи извештај из става 3. овог члана доставља се најкасније до краја године на коју се извештај односи и постаје саставни део годишњег извештаја Општинске управе који се доставља надлежном министарству у складу са Законом.

**Члан 4 .**

Општинско веће образује Савет и именује његове чланове посебним решењем, водећи рачуна да најмање 40% чланова буду припадници мање заступљеног пола.

**Члан 5.**

Савет има 5 чланова од којих је један председник.

Председника Савета бирају чланови савета на првој, конститутивној седници Савета.

Савет чине:

- члан Општинског већа општине Владичин Хан,

- помоћник председника општине Владичин Хан,

- представник Општинске управе општине Владичин Хан

- представник Центра за социјални рад Владичин Хан

-представник Центра за културне делатности, туризам и библиотекарство општине Владичин Хан

**Члан 6.**

Чланове Савета предлажу установе, органи и организације из члана 5. ове одлуке.

Предлог се подноси у писаној форми и мора бити образложен.

**Члан 7.**

Савет ради у седницама којима присуствује већина чланова, а одлучује већином од укупног броја чланова.

У раду Савета обавезно учествује лице задужено за родну равноправност у Општинској управи које обезбеђује стручну и административно-техничку потпору у раду Савета.

У раду Савета могу, по позиву, учествовати стручњаци и преставници других органа, установа или организација који немају своје представнике у Савету, ако је то потребно ради информисања чланова Савета о одређеном питању (нпр. представници полиције, представници организација цивилног друштва, медија и сл.).

Седницу сазива и припрема председник Савета у сарадњи са лицем задуженим за родну равноправност.

Пословником Савета ближе се уређују начин рада и одлучивања, права и обавезе председника и чланова Савета и друга питања од значаја за рад Савета.

**Члан 8.**

Мандат Савета траје четири године.

Члан Савета може бити разрешен и пре истека времена на које је именован:

* на свој захтев,
* ако му престане радни однос у установи, органу или организацији чији је представник,
* на образложени писани предлог председника Савета, односно установе, органа или организације чији је представник.

Уколико члану Савета престане мандат пре истека времена на које је именован, предлагач из члана 6.ове одлуке, дужан је да у року од 15 дана од дана престанка мандата достави Општинском већу предлог кандидата за новог члана Савета.

**Члан 9.**

 Председник и чланови Савета не примају посебну накнаду за рад у Савету.

**Члан10.**

Просторне, материјалне и техничке услове за рад Савета, као и обављање стручних и административно-техничких послова за потребе Савета, обезбеђује Општинска управа.

**Члан 11.**

Општинско веће донеће акт о образовању Савета и именовању његових чланова у року од 30 дана од дана ступања на снагу ове одлуке.

**Члан 12.**

 Одлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-95/6/23-I**

 **ЗАМЕНИК ПРЕДСЕДНИКА,**

 **Мирослав Ђорђевић**